Document ID: /fineweb-2-swissfilter-quality_10-filterrobots/filtered/02038.jsonl.gz/519

Sis diplomats èn vegnids glindesdi en Engiadina Bassa per far attent sin lur lavur. Durant il di han els fatg duas discussiuns da podium, in referat en l'Institut Otalpin a Ftan e la saira er gì in inscunter cun la populaziun.
Las incumbensas d'ina ambassada
En l'ambassada lavuran differents collavuraturs e collavuraturas en differents secturs. Ils ins sa fatschentan cun l'economia e politica d'in pajais. Auters èn spezialisads sin la cultura. Anc auters lavuran en il consulat. Quai è quella partiziun ch'elavurescha per exempel in visum per ir en vacanzas en in pajais. Il schef da tut quels secturs è l'ambassadur.
Represchentar e preschentar
L'incumbensa centrala d'in ambassadur è da represchentar la Svizra. El declera tge interess ed opiniun che la Svizra ha. Vinavant s'engascha in ambassadur per far pli enconuschent la Svizra. El preschenta las tradiziuns, spezialitads e surtut las cumpetenzas da la Svizra e da sias firmas.
Sper represchentar ils agens interess èn er il sustegn e la cussegliaziun incumbensas impurtantas d'ina ambassada. L'exempel il pli prominent è l'agir umanitar che vegn er organisà da l'ambassada. In exempel – la democrazia.
Cun la democrazia ha la Svizra bleras experientschas ch'ella po empruvar dad introducir en auters pajais.
RR actualitad 06:00